Jtem leffe mester Pawel, her domprouest, gode ffrunt, gy mogen weten, dat ick sande na Lubek xiii[½] schipunt kopper van der kerken wegen; ix schipunt quemen to Lubek vnde [4½] schipunt kam vp Dansken vnde kam my wedder tor hant beholden; der kerken reken wyl ick jw in cort scriuen vnde aller scheyt van mer dyngen her; her Kryster is jnt lant, vnde he hefft her Stens breff vnde des jungen arckebys[chopps] breff; ick happe it sal gelt in bryngen. Alman is wijllych hyr tom Holm doch to helpen. Segget mester Hans Petri vele guder nacht; synen breff syt bestoret na Lubek; Got geffe se wolffart kamen. Heyne Schulte myn naber hadde enen jwen breff van Hermen Bremer by syck fforgeten; ick sende jw nu. C[laus] B[oye]. Adress: Dem ersamen manne mester Pawel, domproest to Abo.